b"\n_START_ARTICLE_\nBatalla de Formentera (1109)\n_START_SECTION_\nAntecedents\n_START_PARAGRAPH_\nLa croada noruega fou una croada que comen\xc3\xa7\xc3\xa0 el 1107, coincidint amb el final de la primera croada, i va ser liderada per Sigurd I de Noruega._NEWLINE_Sigurd va sortir de Noruega la tardor del 1107 amb seixanta naus i prop de 5.000 homes, va arribar la mateixa tardor a Anglaterra, on romangueren fins passat l'hivern, i en la primavera del 1108 continuaren cap a l'oest, fins a arribar a Santiago de Compostel\xc2\xb7la on va passar el segon hivern. Van derrotar una flota de galeres v\xc3\xadkingues i van capturar els vaixells._NEWLINE_La flota va navegar en cabotatge vorejant la costa atl\xc3\xa0ntica de la pen\xc3\xadnsula Ib\xc3\xa8rica, saquejant Sintra, Lisboa, Alc\xc3\xa1cer do Sal, va lluitar contra una altra flota de v\xc3\xadkings a Gibraltar, i van posar rumb a les Balears, refugi de pirates i esclaus.\n_START_SECTION_\nL'atac a Formentera\n_START_PARAGRAPH_\nEl primer lloc de les Balears on van arribar va ser Formentera, on es trobaren amb un gran nombre de bl\xc3\xa1menn i serkir (moros i sarra\xc3\xafns). El curs de la lluita \xc3\xa9s el m\xc3\xa9s detallat de tota la croada gr\xc3\xa0cies a fonts escrites i, possiblement, podria \xc3\xa9sser l'esdeveniment hist\xc3\xb2ric m\xc3\xa9s notable de la hist\xc3\xb2ria de la petita illa. Despr\xc3\xa9s d'aquesta batalla els noruecs suposadament van adquirir els majors tresors.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nDespr\xc3\xa9s de Formentera, atacaren Eivissa i Menorca, evitant atacar l'illa m\xc3\xa9s gran de l'arxip\xc3\xa8lag, Mallorca, centre del pr\xc3\xb2sper i ben fortificat Emirat de May\xc5\xabrqa de Mub\xc3\xa0ixxir N\xc3\xa0ssir-ad-Dawla. Per\xc3\xb2 les r\xc3\xa0tzies dels noruecs s\xc3\xb3n el primer registre d'atacs cristians als territoris musulmans de les illes Balears (l'atac del 859 fou fet quan els v\xc3\xadkings encara eren de religi\xc3\xb3 n\xc3\xb2rdica) i hagu\xc3\xa9 de suposar un precedent determinant per decidir emprendre la ratzia pisano-catalana, que va tenir lloc nom\xc3\xa9s cinc anys despr\xc3\xa9s. Aquest darrer fet suposar\xc3\xa0 el primer enfrontament seri\xc3\xb3s dels estats cristians mediterranis contra els musulmans en el medi mar\xc3\xadtim des dels atacs de Carlemany i s'afegiria al precedent, m\xc3\xa9s remot per\xc3\xb2 tamb\xc3\xa9 normand, de la conquesta de Sic\xc3\xadlia (1071). Tot plegat va anunciar la p\xc3\xa8rdua de l'hegemonia militar dels musulmans en la mediterr\xc3\xa0nia occidental, que no es pot considerar consumada fins a la conquesta catalana de Mallorca el 1229.  _NEWLINE_La primavera del 1109 arribaren a Sic\xc3\xadlia, on foren rebuts pel comte Roger II que hi governava tot i tenir nom\xc3\xa9s 13 anys, i l'estiu del 1110 van arribar finalment al port d'Acre i es dirigiren a Jerusalem, on van reunir-se amb Baldu\xc3\xad I, que l'any anterior havia pres Tr\xc3\xadpoli i Beirut. Van rebre'ls amb una bona benvinguda i Baldu\xc3\xad acompany\xc3\xa0 Sigurd fins al riu Jord\xc3\xa0, i aix\xc3\xad tornaren a Jerusalem._NEWLINE_M\xc3\xa9s endavant Sigurd torn\xc3\xa0 als seus vaixells a Acre, i quan el rei Baldu\xc3\xad I es va aixecar contra els pagans (musulmans) a la ciutat de Sid\xc3\xb3 (S\xc3\xadria), Sigurd i els seus homes l'acompanyaren en el setge, on la ciutat fou presa el 4 de desembre. El rei Sigurd I i llurs homes viatjaren per l'interior del continent europeu fins a arribar a la costa sud de Noruega a trav\xc3\xa9s de la pen\xc3\xadnsula de Jutl\xc3\xa0ndia. El viatge de tornada comen\xc3\xa7\xc3\xa0 l'any 1110 i cap a comen\xc3\xa7aments del 1113 arribaren a casa."